Dunitová skalka

Dunitová skalka je prírodná rezervácia v Sedliciach, nachádzajúca sa v nadmorskej výške 500 metrov. Úradne bola zriadená v roku 1964 a má plochu 0,35 hektára. Jej význam spočíva vo vzácnom výskyte horniny dunit (peridotit -  hlbinná vyvretá hornina obsahujúca prevažne olivín, malé množstvo pyroxénu, amfibolu, biotitu, augitu, magnetitu a iné.), s typickými hadcovými rastlinnými spoločenstvami. V roku 2011 bol  v tejto lokalite zriadený náučný chodník.

 Charakteristika 
Prírodná rezervácia Dunitová skalka je výnimočná vďaka svojej geologickej stavbe. Jej plošná výmera je  a nachádza sa na časti parcely číslo 950. Pre jej územie platí 4. stupeň územnej ochrany. Ochranné pásmo prírodnej rezervácie je  pás územia okolo vonkajšej hranice prírodnej rezervácie a platí v ňom 3. stupeň ochrany. Prírodná rezervácia Dunitová skalka bola úradne vyhlásená v roku 1964. Významná je výskytom dunitu - na olivín bohatého peridotitu (presnejšie enstatitického dunitu)Cambel, B., 1951, Ultrabázická hornina od Sedlíc a hadce blízkeho okolia. Geologický zborník Slovenskej akadémie vied, 2, s. 91-105, na mnohých miestach serpentinizovaného. Dunit je typickou horninou zemského plášťa a je známy predovšetkým z oceánskych oblastí. Dunitové teleso o rozmere asi 350-400 m × 500-600 m a hĺbke asi 100 až 150 m ležíGnojek, I., Kubeš, P., 1991, Svědectví magnetometrie o ultrabázickém tělese u Sedlic. Mineralia Slovaca, 23, 4, s. 161-164 v paleogénnych sedimentoch a predstavuje zrejme skĺznutý olistolit vo vnútrokarpatskej paleogénnej panve.

Na takéto podložie tvorené ultrabázickými horninami sa viažu špecifické rastlinné druhy – serpentinofyty. V prírodnej rezervácii rastú dva najvzácnejšie druhy týchto rastlín a to slezinník hadcový (Asplenium cuneifolium) a slezinník pravý (Asplenium adulterinum). Ďalej tu bol zistený výskyt sladiča obyčajného. Všetky tieto papradiny rastú v štrbinách skál vystupujúcej hadcovej horniny. Zánik tejto špecifickej flóry by mohla spôsobiť sukcesia borovice v chránenom území.Urbanistická štúdia obce Sedlice, rok 2008 str. 16

 História 
Podľa miestneho, šarišského názvoslovia, oblasť tejto lokality miestni poznajú najmä pod pomenovaním „Kamena“. Čo hneď, už na prvý pohľad, výstižne charakterizuje tento kamenný kopec.Kotulič, Rastislav a Kotulič, Jozef: Sedlice podhorská obec Šarišskej vrchoviny, 2007, s. 5. Dostupné online

Prvá zdokumentovaná zmienka o tejto lokalite siaha až do roku 1869,  keď tam v rámci výskumu a geologického mapovania, vykonal prvý vedecký výskum významný slovenský geológ 19. storočia Dionýz Štúr. V neskoršom období sa výskumu tohto telesa venoval B. Cambel.

 Náučný chodník  
Náučný chodník, ktorý bol odovzdaný do užívania v roku 2011, má osem stanovísk. Jeho prevýšenie je asi 70 metrov a dĺžka  2300 až 2400 metrov. Chodník prechádza územím prírodnej rezervácie, ktoré je aj územím európskeho významu. Preto tu pri ochrane prírody a krajiny platí štvrtý a tretí stupeň jej ochrany. Z toho dôvodu sa návštevník tejto lokality smie pohybovať iba po vyznačenej trase a nesmú sa tam zberať lesné plody, rastliny živočíchy ani žiadne horniny.

Po celej trase sú umiestnené panely. Panel č. 1 obsahuje základné údaje. Panel č. 2 všeobecné údaje o obci Sedlice. Panel č. 3 je venovaný ochrane prírody. Panel č. 4 je venovaný botanike krajiny. Panel č. 5 približuje okolitú krajinu. Panel č. 6 je zameraný na zoológiu a les. Panel č. 7 približuje geológiu územia. Panel č. 8 poďakovanie návštevníkom.

 Katalógový list chráneného územia  
 Názov: Dunitová skalka
 Evidenčné číslo: 527
 Kategória: prírodná rezervácia
 V pôsobnosti: ŠOP - regionálna správa Prešov
 Lokalizácia chráneného územia: Kraj: Prešovský; okres: Prešov; Obec: Sedlice; Kataster: Sedlice
 Príslušnosť k VCHÚ: nie je súčasťou VCHU.
 Mapový list ZM50: 37-22
 Výmera CHÚ: 
 Rok vyhlásenia: 1964
 Právny predpis: Rozh. Komisie SNR pre ŠaK č. 30 z 21.8.1964, Úpr.č.58906/64-osv./25 z 21.8.1964, 4. st. Vyhláška KÚŽP v Prešove č. 5/2004 zo 14.5.2004 - ú. od 15.5.2004.
 Zriaďovateľ: Slovenská národná rada.
 Predmet ochrany :PR predstavuje neobyčajne vzácne nálezisko povrchového výskytu dunitu na Slovensku. PR sa využíva ako vedeckovýskumný objekt.

 Poznámka 
Dunitová skalka sa už stala atraktívnou aj pre hľadačov GPS skrýš. Ide o športovo turistickú založenú skupinu ľudí, ktorí popularizujú málo známe, ale významné zemepisné miesta.  Každá skrýša má na internete svoju stránku, kde je opis miesta a spravidla súradnice GPS, podľa ktorých ju potom hľadači hľadajú. Geocacher - hľadač teda potrebuje na nájdenie GPS prijímač a prístup na internet. Skrýša je hovorovo niekedy nazývaná aj cache či keška.http://www.geocaching.com/seek/cache_details.aspx?guid=b144403b-8dd1-42e1-9e5e-c4f567ab4c94&log=y&decrypt= 

 Náučný chodník - fotogaléria 

 Referencie 

 Iné projekty 

 Literatúra 
Kotulič, J.: Sedlice podhorská obec Šarišskej vrchoviny, r.2007 http://www.pulib.sk/elpub/FM/Kotulic3/index.html

 Externé odkazy 
 Poloha na turistickej mape
 http://www.sopsr.sk/natura/img/uev/mapy/SKUEV0330.jpg
 http://www.geocaching.com/seek/cache_details.aspx?guid=b144403b-8dd1-42e1-9e5e-c4f567ab4c94&log=y&decrypt=

Kategória:Sedlice (okres Prešov)
Kategória:Prírodné rezervácie v Prešovskom kraji
Kategória:Chránené územia v okrese Prešov
Kategória:Šarišská vrchovina
Kategória:Geologické lokality na Slovensku